钦定古今图书集成/理学汇编/文学典/第104卷 > 周诗
## 钦定古今图书集成/理学汇编/文学典/第104卷 > 周诗

按《列朝诗集》：诗字以言，昆山人。风致逸爽，倜傥重然
诺，妙于方药，自谓张仲景而下不能过。作《内经解》，钩
致元旨，不蹈前人。尝之京师，以诗文游公卿间，少试
方药，皆神验，欲以尚医官之，拂袖而去。游武林，敝衣
匿僧寺中。提学孔天引自翰林出，雅负知诗，阅岳鄂
王庙题壁诗曰：“何事疥吾壁也？”命隶人篲墨扫之，至
以言诗，乃大惊，立命驾往谒，与定交。武林人争延致
以言，以言不怿，辞归。与皇甫子浚兄弟善，遂主甫氏。
以言之父讳右，与虞山孙艾为死友，且死，属以言曰：
“常熟可久居，居必依孙氏。”以言不再娶，无子，老且病，
辞甫氏曰：“先人之所属。”艾之子耒，具舟逆之，遂死孙
氏。耒殓而殡之，设木主临奠之，以时葬孙氏吾谷墓
旁东南十步，表诸石曰“虚岩山人周君墓。”子浚铭之
曰：“死生之交，谅焉有经，千秋百世，盟言是征。”迄今百
有馀年，孙氏之子孙守其盟不替，岁时祭焉。以言著
书多不起，草成辄散去。皇甫子安书规之曰：“以言有
聪明之资，旷荡之才，而落魄不羁，篇章委散，惜此奇
宝，委诸泥尘。以言之”齿长矣。忽尔浮沉。筋力异昔。虽
欲驱策。末路无从。仆知以言后世。不知万年长恨。谁
任其悔乎。今所传《虚岩山人集》者。子安贻书后所存。
而《素问笺解》卒无传焉。